Jegyzőkönyv

**Készült**: Őcsény Község Önkormányzata Képviselő-testületének, az Őcsényi Cigány Nemzetiségi Önkormányzat képviselő-testületének és az Őcsényi Német Nemzetiségi Önkormányzat Képviselő-testületének 2016. október 10-én 1800 órakor a Közösségi Házban tartott Közmeghallgatásáról.

**Jelen vannak Őcsény Község Önkormányzata Képviselő-testülete részéről**:

 Fülöp János polgármester

 Csapai János képviselő

 Fazekas Zsuzsanna képviselő

 Kalányos János képviselő

 Kötelesné Hamrik Lilla képviselő

 Scultéty Erzsébet képviselő

**Távol vannak Őcsény Község Önkormányzata Képviselő-testülete részéről**:

Kozma Zoltánné alpolgármester

**Jelen vannak az Őcsényi Cigány Nemzetiségi Önkormányzat részéről:**

 Kalányos János elnök

Szabó György elnökhelyettes

**Távol vannak az Őcsényi Cigány Nemzetiségi Önkormányzat részéről:**

Nagy Attiláné képviselő

**Jelen vannak az Őcsényi Német Nemzetiségi Önkormányzat részéről:**

Hamar Vilmos elnök

 Vezsenyi Tiborné elnökhelyettes

Holczerné Guth Erzsébet képviselő

**Tanácskozási joggal:**

 dr. Herczig Hajnalka jegyző

**Megállapodás alapján a Közmeghallgatást Fülöp János polgármester vezeti.**

Őcsény Község Önkormányzata Képviselő-testülete 6 igen szavazattal, egyhangúlag egyetért, azzal, hogy Fülöp János polgármester vezesse a Közmeghallgatást.

Az Őcsényi Cigány Nemzetiségi Önkormányzat Képviselő-testülete 2 igen szavazattal egyhangúlag egyetért, azzal, hogy Fülöp János polgármester vezesse a Közmeghallgatást.

Az Őcsényi Német Nemzetiségi Önkormányzat Képviselő-testülete 3 igen szavazattal egyhangúlag egyetért, azzal, hogy Fülöp János polgármester vezesse a Közmeghallgatást.

**Fülöp János polgármester:** Sok szeretettel köszöntök mindenkit az idei év második közmeghallgatásán. Kozma Zoltánné tanulmányi elfoglaltsága miatt nem tud részt venni a közmeghallgatáson. Szeretném bemutatni dr. Herczig Hajnalkát, aki 2016.09.01-től tölti be a megüresedett jegyzői állást. Bízom benne hogy sikerül őt hosszú távon itt tartanunk. Ha valami problémájuk van, forduljanak hozzá bizalommal. Jegyzőkönyvvezetőnek felkérem a hivatal munkatársát, Lovasné Bergmann Magdolnát.Megállapítom, hogy az Őcsényi Cigány Nemzetiségi Önkormányzat Képviselő-testülete határozatképes, 2 fő jelen van. Jegyzőkönyv-hitelesítőnek felkérném az Őcsényi Cigány Nemzetiségi Önkormányzat részéről Szabó György képviselőt, aki ezzel egyetért, kérem, kézfelemeléssel jelezze.

**Az Őcsényi Cigány Nemzetiségi Önkormányzat képviselő-testülete 2 igen szavazattal, egyhangúlag az alábbi határozatot hozza:**

**28/2016.(X.10.) CNÖ Kt határozata**

**Őcsényi Cigány Nemzetiségi Önkormányzat Képviselő-testülete jegyzőkönyv-hitelestőnek Szabó György képviselőt kéri fel.**

**Fülöp János polgármester:** Megállapítom, hogy az Őcsényi Német Nemzetiségi Önkormányzat képviselő testülete határozatképes, 3 fő jelen van. Jegyzőkönyv-hitelesítőnek felkérném az Őcsényi Német Nemzetiségi Önkormányzat részéről Vezsenyi Tiborné képviselőt. Aki ezzel egyetért, kérem, kézfelemeléssel jelezze.

**Az Őcsényi Német Nemzetiségi Önkormányzat képviselő-testülete 3 igen szavazattal, egyhangúlag az alábbi határozatot hozza:**

**44/2016.(X.10.) NNÖ Kt határozata**

**Őcsényi Német Nemzetiségi Önkormányzat Képviselő-testülete jegyzőkönyv-hitelestőnek Vezsenyi Tiborné képviselőt kéri fel.**

**Fülöp János polgármester:** Megállapítom, hogy Őcsény Község Önkormányzata Képviselő-testülete határozatképes 6 fő jelen van. Kozma Zoltánné alpolgármester Asszony jelezte a távolmaradását. Jegyzőkönyv-hitelesítőnek felkérem Őcsény Község Önkormányzata Képviselő-testülete részéről Scultéty Erzsébet képviselőt. Aki ezzel egyetért, kérem, kézfelemeléssel jelezze.

**A Képviselő-testület 6 igen szavazattal, egyhangúlag az alábbi határozatot hozza:**

**184/2016.(X.10.)Kt számú határozat**

**Őcsény Község Önkormányzatának Képviselő-testülete jegyzőkönyv-hitelestőnek Scultéty Erzsébet képviselőt kéri fel.**

**Fülöp János polgármester:** A 1800 órára meghirdetett Közmeghallgatást ezennel megnyitom. Ismertetem a mai közmeghallgatás napirendi pontjait.A lakosság részéről megjelent 31 fő állampolgár.

**N A P I R E N D**

**I. A települési Önkormányzat közmeghallgatásának napirendje:**

1. A 2016. I. félévi tervek megvalósulásának értékelése

Előadó: Fülöp János polgármester

2. A 2017. évi célkitűzések

Előadó: Fülöp János polgármester

3. Egyebek (észrevételek, hozzászólások)

**II. A Cigány Nemzetiségi Önkormányzat közmeghallgatásának napirendje:**

1. A 2016. I. félévi tervek megvalósulásának értékelése

 Előadó: Kalányos János elnök

1. Egyebek (észrevételek, hozzászólások

**III. A Német Nemzetiségi Önkormányzat közmeghallgatásának napirendje:**

1. A 2016. I. félévi tervek megvalósulásának értékelése

Előadó: Hamar Vilmos elnök

1. Egyebek (észrevételek, hozzászólások

**Fülöp János polgármester:** Aki a napirendi pontok tárgyalásával egyetért, az kézfenntartással jelezze.

Őcsény Község Önkormányzata Képviselő-testülete 6 igen szavazattal, egyhangúlag egyetért, a napirendi pontok tárgyalásával.

Az Őcsényi Cigány Nemzetiségi Önkormányzat Képviselő-testülete 2 igen szavazattal egyhangúlag egyetért, a napirendi pontok tárgyalásával.

Az Őcsényi Német Nemzetiségi Önkormányzat Képviselő-testülete 3 igen szavazattal egyhangúlag egyetért, a napirendi pontok tárgyalásával.

**I. A települési Önkormányzat közmeghallgatásának napirendje:**

**Fülöp János polgármester: *A 2016. I. félévi tervek megvalósulásának értékelése:***

Nagy dolog nem történt. Mindenki uniós milliárdos pénzekről beszél, csak épen egyetlen egy pályázat elbírálása sem történt meg, és már október közepe van. Ezekről azt gondolom 2017 tavaszánál előbb már nem várható fejlesztés, előrelépés. Idén történtek azért kisebb nagyobb lépések a település életében. Az intézmények fenntartása zökkenőmentes. Az önkormányzat minden kötelezettségének eleget tudott tenni. Illetve a közös önkormányzat és az óvoda felé van még valamennyi kötelezettségünk. A közös hivatalnak biztosítjuk a pénzt, az óvodának sikerült annyit spórolni, hogy az udvari játékokat több mint 2 millió Ft- os értékben ki tudjuk cserélni. Így, egy európai színvonalon felszerelt óvodát tudunk biztosítani. Az Óvodának 2017.01.01-től Családi Bölcsődét kell üzemelnie. Ez jelen pillanatban a családi napközit érintené, tehát ezzel az 5 fővel családi bölcsődeként működnénk tovább. Számunkra ez szerencsés helyzet, mert községünkben több mint száz, 3 évesnél fiatalabb gyermek él. Hogy ezt a dolgot áthidaljuk, a Református Egyház részére átadtuk a Bocskai u. 4. sz. alatti ingatlanunkat, hogy ott Családi Napközit, majd bölcsődét tudjanak üzemeltetni. A működési engedélyüket megkapták. A támogató okiratukat az EMMI már aláírta, még a Nemzetgazdasági Minisztérium aláírására várnak. Ezért most még önköltséges alapon működnek. Januárra úgy gondolom, minden feltétel meglesz, hogy ők is tudjanak családi bölcsődeként működni. Illetve valószínű, hogy egy másfél éven belül újabb óvodás csoport indítására is szükségünk lesz. Nagy pályázatok idén nem voltak, ezért a meglévő ingatlanvagyonunk, eszközállományunk karbantartására kellett összegeket fordítani. Kifestettük a könyvtár épületét, felújítottuk a játszóteret, a gyermekorvosi rendelő előtti parkolót és a posta előtti területet rendbe tettük, a vasútállomásnál járdát készítettünk. Van még térkövünk, mert a szociális szövetkezet közmunka programban gyártja a térkövet. Szeretnénk még a benzinkút után is egy járdaszakaszt megcsinálni, illetve a repülőtéren a faházaknál járdát készíteni. Van beadva sok pályázatunk, de egyetlen egy bírálat sem volt. Az Árpád sor csapadékvíz mentesítése 100 millió forintra, és a repülőtér főépületének energetikai korszerűsítése 70 millióra van pályázat beadva. Ezek TOP pályázatok 100% finanszírozottsággal. A Vidékfejlesztési Programban van beadva a Fő u. 18. sz. ingatlanra közel 60 milliós pályázatunk. Sajnos döntés még nincs egyikben sem. Azt gondolom, azért valamelyik beadott pályázatunkban lesz pozitív döntés. Nyertes pályázatunk idén a műfüves pálya létesítése projekt. Melynek során jövőre egy 20X40 méteres műfüves pályát fogunk építeni. itt az önerő 30%. Háromévi húzódás után az Őcsény- Decs szennyvíztelep rekonstrukciójára van kivitelező. Ez egy több mint 400 milliós nettó beruházás. Telepbővítés lesz, nitrátadagolás, illetve az átemelőkbe filteres szűrő kerül beépítésre. Reméljük ez által, a problémákat ki tudjuk küszöbölni. Őcsény 2500 fős település a lakosságszám növekedő tendenciát mutat, ami a Dél-Dunántúlra nem jellemző. Azt gondolom, meg kell találnunk a lehetőséget, kitörési pontokat kell keresni, hogy az itt élő emberek megélhetését jobb közérzetét biztosítani tudjuk. Én három lehetőségben gondolkodtam.

1. Mivel a Sárköz a Szellemi Kulturális Örökség és a Tolnaikum cím birtokosa, ezért célunk a Hungarikum cím elnyerése. Azt gondolom, hogy közel a 24. órában vagyunk. Ha tovább szeretnénk vinni a hagyományokat és be szeretnénk valamit mutatni a következő generációnak, akkor gyorsan kell lépnünk. Fel kell keresni a még szövő, hímezni tudó, gyöngyfűző asszonyokat és meg kell tanulni, át kell venni tőlük a tudományukat és ezt ki lehetne aknázni. Illetve működik nálunk egy tánccsoport is, aki továbbviszi őseink örökségét.
2. A Duna- Limes egyesület pályázik, arra, hogy a Világörökség részévé váljanak a római erődök. 2018-ra az egész magyarországi Duna szakaszon bemutató helyeket szeretnének az önkormányzatokkal közösen létrehozni, ahol látványosságokat lehet megmutatni. Itt Őcsény területén, Gábor majornál a volt Alisca római erőd helyén egy látogatóközpontot szeretnénk létre hozni, ehhez 50-80 millió Ft-ot biztosítanának. Viszont ez kevés ahhoz, hogy szilárd úton juthassunk ki a területre és ivóvízre is szükség van. Szerencsére kiírásra került egy pályázat külterületi utak szilárd burkolatúvá tételére, amit mi is megpályázunk. Ez nem aszfaltos út lenne, de egy jó minőségű zúzott köves.
3. A reptér visszakerült önkormányzati tulajdonba, ennek a hasznosítására létrehoztunk egy nonprofit Kft.-t. A Kft. nem működik még egy teljes éve, ezért csak akkor lehet a működését értékelni, ha már egy tejes évet lezártak. Azt gondolom egyelőre az önkormányzat többet adott a kft-nek, mint amennyit a kft profitálni tudott. Gondolkodunk abban, hogy két személy vezesse a Kft.-t egyik a vagyonkezelésért, szállások kiadásáért felelne, a másik személy a repülőtér fejlesztésért felelne és programokat biztosítana. Lehetne egy benzinkutat is üzemeltetni a reptéren. A cél, hogy a vendégek ne egy napra jöjjenek, hanem hosszabb időt töltsenek nálunk. Össze lehetne kapcsolódni ezt a Gemenccel, a szekszárdi borral, egyéb látnivalókat bemutatni a faluban, repülőtéri programok, szállás lehetőség biztosítása, így 3 napos programot össze lehetne állítani.

Azt gondolom, hogy fejlődött a település. Sajnos az idén nem nagyon tudtunk utat építeni. Szükség lenne, még 1-2 utca felújítására. Ha két-három pályázatot megnyerünk ahol szükséges az önerő, akkor jövőre sem tudunk új utat építeni. A műfüves pályára az önerőt félretesszük az idei költségvetésből. A TOP pályázatok esetében nincs szükség önerőre, mert ezeknek a pályázatoknak 100%-os a finanszírozottsága. A mi VP-s pályázatunk mellett a református egyház is adott be két VP pályázatot, egyiket a gyülekezeti ház és a parókia, másikat a református templom felújítására. Ezek esetében 15% önerőt kell biztosítani. Ha a gyülekezeti ház felújítása pályázat nyer, abba az önkormányzat is valamilyen szinten be fog szállni, mert azt az épületet használja a település is. Azt gondolom, hogy a civil szervezetekkel és a történelmi egyházakkal is jó a kapcsolatunk. A civil szervezetek számára a megítélt támogatási összegeket ki tudtuk fizetni. Azt kívánom, fordítsák ezeket az összegeket jó és nemes célra. Mi sok mindent próbálunk adni, amiért nem kérünk ellen szolgáltatást. Van egy horgász egyesület, aki tud horgászni a repülőtéren, van jóga és torna is melyekhez az épületeket, ingyen biztosítjuk illetve a kisbuszokat is csak az üzemanyag felhasználásért cserébe biztosítjuk a lakosság számára.

*Kérdés, hozzászólás nem hangzott el.*

**A képviselő-testület 5 igen szavazattal, 1 tartózkodás mellett az alábbi határozatot hozza:**

**185/2016.(X.10.) Kt. határozata**

**Őcsényi Község Önkormányzat képviselő-testülete a 2016. I. félévi értékeléséről szóló tájékoztatót elfogadja.**

***2017. évi tervek:***

Terveink közt szerepel egy idősek napközijének indítása. Ez 3000 fő alatti településeken nem kötelező önkormányzati feladat, de elég sok egyedülálló idős ember van a településen. Ezt a református egyházzal közösen csinálnánk, mely a községben élő idősek nappali ellátását, szabadidejük hasznos eltöltését biztosítaná. A kis iskola épületében szeretnénk ezt megvalósítani. A református egyház beadta az engedélyezési kérelmet. Mivel az egyházi normatíva több mint az önkormányzati, ez által nagyobb támogatottságban részesülne az ellátás. Ha kell is a szolgáltatásért fizetni, az csak egy jelképes összeg lenne. Szekszárdon munkaerőhiány lépett fel. Kevés az egy műszakos munkahely. Ez által a nők nem tudnak kisgyermek mellett elmenni, dolgozni, ezért szükséges közmunkásként alkalmazni őket. A település rendbetétele, szóróanyagok kihordása a feladatuk. Aki tudott, és akart az el tudott helyezkedni. Aki nem tudott az maradt itt. Próbálunk hasznot hajtani az ő munkájukból is. Volt már jobb évünk is, de a fejlődést véleményem szerint nem az épületépítés jelenti. Hasznos dolog a kommunikáció, hiszen az viszi előre a közösséget. Ha az emberek beszélnek egymással, a civil szervezetek működnek, a nemzetiségi önkormányzatok működnek és egy csomó hasznos programot tudnak teremteni, akkor az előbbre viheti a közösséget, mind ha nyerne az önkormányzat több száz millió forintot. Problémaként merült fel a faluban háziorvos és a fogorvos kérdése. Azért azt gondolom, hogy egy 2500 fős faluban nem helyettesítéssel kell megoldani a háziorvosi ellátást. Illetve Őcsény kicsi ezért önálló praxisra nem jön ide fogorvos, mer abból nem él meg, de heti 2-3 alkalommal van esély, hogy legyen fogorvos. Több érdeklődő is volt. A rendelő az önkormányzaté, a berendezés dr. Kelleré. Dr. Benedek Nikolett tartósan távol van, és ha úgy dönt, hogy nem kíván Őcsényben maradni. akkor új felnőtt háziorvos után kell néznünk. Szociális kiadásainkat minimalizáltuk. Ilyen juttatás az ingyenes gyermekétkeztetés, amit a rászoruló gyermekeknek kell biztosítani Sajnos ehhez az önkormányzatnak is hozzá kell tennie. Csak a nyersanyagnormát téríti meg az állam. Nekünk meg kell főzni, ki kell tálalni, el kell mosogatni, ez pénzbe kerül. Idén is pályáztunk szociális tűzifára. Valamikor október végéig lesz döntés benne. A rászorulóknak abból tudunk juttatni.

**A képviselő-testület 5 igen szavazattal, 1 tartózkodás mellett, az alábbi határozatot hozza:**

**186/2016.(X.10.) Kt. határozata**

**Őcsényi Község Önkormányzat képviselő-testülete a 2017. évi célkitűzésekről szóló tájékoztatót elfogadja.**

**II. Napirend**

**A Cigány Nemzetiségi Önkormányzat elnöke 2016. I. félévi beszámolója**

**Fülöp János polgármester:** Átadom a szót Kalányos Jánosnak az ŐCNÖ elnökének, hogy tartsa meg a beszámolóját.

**Kalányos János ŐCNÖ elnöke:** Jó estét kívánok! Szeretettel üdvözlök mindenkit. Az ŐCNŐ 2006 óta működik. 2014-ben új vezetősége lett. Az önkormányzatunk a települési önkormányzattal és a civil szervezetekkel együttműködve évente részt vesz a községben élők életének könnyítésében. A pályázati lehetőségekhez az ŐCNÖ sokszor későn jutott hozzá, vagy olyan is volt pályázati feltételeknek nem feleltünk meg. Idén sikerült pályáznunk a két jegyző Asszony segítségével, és pozitívan bírálták el a projektünket. Röviden a programjainkról. 2016-ban részt vettünk az állami ünnepségeken. Májusban pünkösdi bált tartottunk. A tanév végén jutalmaztuk a jól tanuló roma származású gyerekeket. Májusban támogattuk a gyermeknapot. A cigány származású elhunytak részére koszorút vásároltunk. Kéthavonta részt veszünk Faddon továbbképzésen. Voltunk az idén Szigetváron kirándulni. Részt vettünk a Nyárzáró Családi Napon, ahol Lecsófőző versenyt rendeztünk és támogattuk a családi napot. Szeretném megköszönni, hogy a két önkormányzathoz a Német Nemzetiségi önkormányzat is csatlakozott. Támogattuk az Őcsényi Idősek Világnapja rendezvényt. Idén is szeretnénk meglepni az óvodás gyermeket mikulás csomaggal, illetve támogatjuk a Falukarácsony rendezvényt és csomagot osztunk szét a falu roma lakóinak. Kötöttünk idén egy együttműködési megállapodást a Bonyhádi Roma Önkormányzattal. Remélem ez is jövedelmező lesz az elkövetkező években. Az Őcsényi Önkormányzat Képviselő-testületével együttműködési megállapodást kötöttünk a Fő utca 18. ingatlan VP pályázatában. Jövő hónapban, november 12-én kerülne megrendezésre az V. Duna Menti Nemzetiségi Találkozó. Erre az idén nyertünk egy kis pénzt. A nagy önkormányzat segítségével, illetve ha tudunk még támogatóktól pénzt szerezni megtartanánk a rendezvényt. Erre mindenkit szeretettel várunk. Sok munka van vele és rövid a határidő. Tervezzük 14 tánc-csoport, mesemondók, versmondók, zenészek meghívását.

*Kérdés, hozzászólás nem hangzott el.*

**Fülöp János polgármester:** Aki az Őcsényi Cigány Nemzetiségi Önkormányzat beszámolóját elfogadja, kérem, kézfelemeléssel jelezze.

**Az Őcsényi Cigány Nemzetiségi Önkormányzat képviselő-testülete 2 igen szavazattal, egyhangúlag az alábbi határozatot hozza:**

**29/2016.(X.10.) CNÖ Kt. határozata**

**Őcsényi Cigány Nemzetiségi Önkormányzat képviselő-testülete az Őcsényi Cigány Nemzetiségi Önkormányzat tevékenységéről szóló beszámolót elfogadja.**

**Fülöp János polgármester:** Köszönöm szépen Kalányos János elnök úr beszámolóját. Munkájához további jó egészséget és minden jót kívánok.

**Fülöp János polgármester:** Átadom a szót Hamar Vilmos elnök úrnak, hogy tartsa meg a Német Nemzetiségi Önkormányzat beszámolóját.

**III. Napirend**

**Német Nemzetiségi Önkormányzat elnöke 2016. I. félévi beszámolója**

**Hamar Vilmos ŐNNÖ elnöke:** Jó estét kívánok! Szeretettel köszöntök én is mindenkit. Az önkormányzatunk 2015.-ben történt programjaival kezdeném. A képviselő- testület különböző rendezvények megvalósításában, civil szervezetek támogatásában azon dolgozott, hogy az itt élők közösségi, kulturális és egyéb igényét kielégítse. Leghangsúlyosabban a német nemzetiségi klubunk, amelynek részére programokat szerveztünk. Támogattuk a helyi iskolát nemzetiség nyelv elsajátítása céljából. Tavaly határozatot hoztunk és támogattuk az iskolában megrendezésre kerülő Német Nemzetiségi Napot, amely buszos kirándulás formájában a környék sváb településeinek tájházait és templomainak meglátogatását tette lehetővé. Februárban 70 gyerek részére biztosítottunk német színházlátogatást. Áprilisban megtekintettük Mözsön a tájházat és a helyi nemzetiségi óvodát. Még ebben a hónapban 2 db Laptopot, 1db mobiltelefon készüléket, vásároltunk, határoztunk az általános iskola részére 1 db projektor és kiegészítő megvásárlásáról ezek mind a német nemzetiség megtartására, hagyományainak ápolására sikeres erőfeszítésnek bizonyultak. A projektor használata segíti a német nyelvoktatást. Szerveztünk klubtagjainknak kötetlen beszélgetéseket az átélt múltról, programokat, kirándulásokat, előadókat hívtunk meg. Könyvtárunk gyűjteményét is gazdagítottuk, néhány érdekes könyv megvásárolásával. Májusban részt vettünk a Rétes Fesztiválon Bátaszéken, és voltunk Fekeden a Stifolder Fesztiválon. Tanév végén jutalmaztuk a jó tanulókat. Támogattuk a Nyárzáró Családi Napot tekintve, hogy klubtagjaink és azok családjai is aktív részesei ezen eseménynek. Német levelező versenyen való részvételt is támogattuk. Papír- írószert vásároltuk az óvodában történő német oktatás számára. Az Idősek Világnapja rendezvényt is támogatásban részesítettük. Részt vettünk a Geresdlaki Gőzgombóc Fesztiválon illetve Tolna-Mözsön a Fúvós-zenekarok koncertjén. Év végén megszerveztük a Márton Napi lámpás felvonulást, amit kulturális műsor követett. Minden évben beszerezzük és a sváb lakosoknak eljuttatjuk a Deutsche Calendart. Az idei évet német színházi látogatással kezdtük. Februárban rendeztünk sváb táncházat. Együttműködési megállapodást írtunk alá a Geresdlaki Német Önkormányzattal. Jelenleg is folyik különböző programok és összejövetelek szervezése. Együttműködési megállapodást tervezünk kötni a Mórágyi Német Önkormányzattal. Az aláírás folyamatban van. Sok program van, most hétvégén is lesz programunk. Ezekről a Facebookon adunk tájékoztatást. Elég sok programunk van, és sok esetben nyújtunk anyagi támogatást. Ezt szeretnénk a jövőben is fenntartani. Köszönöm az Önkormányzat támogatását, hogy programjaink során a buszokat ingyen a rendelkezésünkre bocsátja.

*Kérdés, hozzászólás nem hangzott el.*

**Fülöp János polgármester:** Aki az Őcsényi Német Nemzetiségi Önkormányzat beszámolóját elfogadja, kérem, kézfelemeléssel jelezze.

**Az Őcsényi Német Nemzetiségi Önkormányzat képviselő-testülete 3 igen szavazattal, egyhangúlag az alábbi határozatot hozza:**

**45/2016.(X.10.) NNÖ Kt. határozata**

**Őcsényi Német Nemzetiségi Önkormányzat képviselő-testülete az Őcsényi Német Nemzetiségi Önkormányzat tevékenységéről szóló beszámolót elfogadja.**

**Fülöp János polgármester:** Köszönöm szépen Hamar Vilmos elnök úr beszámolóját. Úgy gondolom, hogy van létjogosultsága a nemzetiségi önkormányzatoknak. A feladatalapú támogatás egy része az ő működési forrásuk Ezeknek a támogatásoknak nekik is meg kell felelni. Mindkettő önkormányzatnak köszönjük a segítséget. Kérdése észrevétele valakinek?

**Egyebek:**

**Fülöp János polgármester:** Sok embernek van problémája a szomszéddal. Úgy gondolom a békés együttélést az ott lakóknak kell egymással megoldani. Az állattartásba mi nem szólhatunk bele, csak abba, hogy megfelelő körülményeket biztosítson nekik. Sajnos most is maradtak itt gazda nélkül kutyák. Megpróbáltuk őket elvinni a menhelyre, de nincs hely, most a gazdakereső programon keresztül próbáljuk elhelyezni őket. Az is egy lehetőség, ha nincs más megoldás, hogy 15 napra karanténba zárjuk őket, azután tudja a hatósági állatorvos elaltatni. De nem ez a cél.

**Jeszenka János:** Említetted, hogy lehet pályázni külterületi út szilárd burkolatúvá tételére. Ebben benne van az az út, ami az Útkaparó háztól a Balassa felé vezet?

**Fülöp János polgármester:** Igen, azt az utat szeretnénk megcsinálni, arra szeretnénk pályázni, mert a Világörökségi helyszín is ott lesz. Jó lenne megcsinálni azt az utat a Keselyűsi útig végig, illetve a fölső utat a Dózsa utca folytatását, ami rácsatlakozik arra az útra. Szeretnénk befejezni a benzinkút és a repülőtér között a lejárót.

**Jeszenka János:** Tudom, hogy lett az Árpádsor csapadék mentesítésére beadva pályázat, de jön az esős idő, és amelyik híd nem átjárható az utcában, azt nem lehetne addig kipucolni?

**Fülöp János polgármester:** A vízelfolyást megpróbáljuk rendbe tenni, ha október végéig nem lesz döntés.

**Balogh József:** Megkaptuk a lomtalanítási papírt. A múltkor kiraktam a műanyag asztalt és nem vitték el. Most akkor mit visznek el?

**Fülöp János polgármester:** Holnap az Alisca Terra a zöldhulladékot szállítja, csütörtökön az üveget. 18-án széket, asztalt ki lehet rakni el fogják vinni. Amit a szelektív edénybe lehet gyűjteni, azt nem viszik el lomtalanításkor. Az e-hulladékot hozzák be a polgármesteri hivatal udvarába, a gumiabroncsokat pedig a reptérre vigyék, és onnan kerül elszállításra. Jövő héten hozunk még 30 db sárga és kék kukát. akinek szüksége van rá, és van szerződése az Alisca Terrával, az átveheti. Úgy gondolom ilyenkor elég a sárga kuka esetén a havi egy szállítás. Sajnos továbbra is sok szemét kerül a határba. Az nekünk plusz költségbe kerül, hogy onnan eltüntessük. A zöldhulladékot le lehet vinni a reptérre. A szelektív gyűjtést még meg kell tanulnunk. A szigeteket már jobban használták az emberek, de sajnos sokan még midig nem vették át a szelektív hulladékgyűjtő edényüket.

**Balogh József:** A temetőnek van-e gondnoka?

**Fülöp János polgármester:** A Matasics József dolgozik ott, füvet nyír munkanapokon 7:30 órától. Temetkezéssel, sírhellyel kapcsolatban Révész Lászlót kell keresni. A kinti temetőt a mi közmunkásaink, a bentit a Matasics József tartja rendbe. Halottak napjáig a kukákat ki fogjuk üríteni, az út szélét le fogjuk kaszálni.

**Balogh József:** Azért szólok, mert többször is tapasztaltam, hogy amikor a lambadával nyírják a füvet akkor nem kímélik a virágot, a kriptát.

**Mattburger Andrásné:** A temetőt sűrűbben kellene nyírni. Valahol levágják, valahol nem.

**Fülöp János polgármester:** A kinti temetőben nagyon kevés az a rész, amit lehetne tolós fűnyíróval nyírni, mert nem fér el a sírok között a fűnyíró. Ott marad a kaszálás. Sok feladatunk van, a vasúttól az Árpád sorig mi kaszáljuk terület, a repteret szintén, és az Árpád sori árkot. De megpróbálunk egy nagyobb fűnyírótraktort venni a hatékonyság érdekében.

**Balogh József:** Tegyenek valamit. Bosszantó, hogyAz ember beülteti a sírt virággal, akkor azt kérem, tartsuk tiszteletben a másikét és ne kaszáljuk rá a füvet. Nem nagy kérés.

**Csapai János képviselő:** Erre van megoldás.Le lehet söpörni a kriptákat vagy oda lehet tartani egy ponyvát és nem megy rá a fű.

**Balogh József:** A nyárzáróról annyit, hogy szomorúnak tartom, hogy a civil szervezetek közül csak a nyugdíjas klub segített. Hol van ilyenkor a Civil Kerekasztal?

**Fülöp János polgármester:** Jövő héten lesz egy Civil Kerekasztal megbeszélés**.** Idén a Nyárzáró Családi Nap megrendezése kérdéses volt. Úgy kellett rá összekéregetni a pénzt vállalkozóktól. Most kötöttünk már hosszú távú megállapodásokat azért, hogy ezt a jövőben ki tudjuk küszöbölni. Sajnos a szervezés is e miatt volt pici csúszásban.

**Balogh József:** Legyen rá pénz. Tegyék rá félre a pénzt. Érdemeljen ez a falu annyit. Nem kell műfüves pálya, érezze jól magát az, aki részt vesz a rendezvényen. Amelyik civil szervezet nem vesz részt a falu rendezvényein, az annyival kevesebb pénzt kapjon. Nem csak a fellépés kell, hanem oda kell állni, dolgozni.

**Fülöp János polgármester:** Eljutottunk egy szintre évek óta augusztus végén ezt a Nyárzárót megrendezzük. Igen, erre pénzt kell félre tenni, hogy meglehessen normálisan szervezni. Azt, hogy önként eljön-e valaki segíteni, azt nem tudom szavatolni.

**Balogh József:** Arról van szó, hogynem tud a falu összefogni.

**Fülöp János polgármester:** Azért mondtam**,** ha le tudunk ülni a civil szervezetekkel közösen, az jobb dolog, mint felépíteni több épületet.

**Balogh József:** Ott a repülőtéren két szivattyú a szabadban. Miért nem itt rendezték meg a tűzoltó versenyt?

**Fülöp János polgármester:** Már a szivattyúkat betettük a hangárba. Csomó lehetősége lenne az önkéntes tűzoltó egyesületnek, de sajnos nincs egyesületünk és nem tudtunk versenyt sem rendezni.

**Scultéty Erzsébet képviselő:** Szeretnék hozzászólni az előbbi témához. A tánccsoportnak sok szereplése van. Minden őcsényi rendezvényen részt veszünk. A csoportot meg kellett osztanunk, mert Pogányba is volt meghívásunk az napra. A Nyárzárón az utánpótlás csoport vett részt és szép műsort adott. Elnézést, de majdnem minden hétvégén van fellépésünk. A tánccsoport kiveszi a részét a falu rendezvényeinek megvalósításában.

**Fülöp János polgármester:** A nyárzáró előtti napon volt egy megyei önkormányzatos rendezvény, az Értéktár Nap. Az erőket úgy kell összpontosítani, hogy pénteken és szombaton is ott legyünk.

**Balogh József:** Úgy gondoltam, ha megbeszélés van valamilyen rendezvénnyel kapcsolatban, akkor odamennek a civil szervezetek, és megkérdezik, miben segíthetnek. Biztonsági ember ne a nyugdíjas legyen, mikor a tánccsoportban és a focicsapatban is vannak fiatal emberek.

**Fülöp János polgármester:** A focistákról annyit, hogy végre van egy ifi csapatunk, akik sorra nyerik a mérkőzéseket.

**Jeszenka János:** Lesz- e polgárőr egyesület? Nem lehetne-e az Árpád sort átvenni a közútkezelőtől?

**Fülöp János polgármester:** Polgárőr egyesület nem lesz. Az Árpád sor korábban a vasúti szállítás miatt volt fontos nemzetgazdasági szempontból. Most már csak időnként van szállítás Paksról. Megkérdezem erről a Magyar Közút Zrt.-t. Ha át tudjuk venni akkor ez önkormányzati forgalomképtelen vagyon lesz.

**Vezsenyi Tiborné ŐNNÖ elnök-helyettes:** A vasútra vezető Rákóczi utcai járda nagyon rossz állapotban van. Továbbra is szeretnénk a postához akadálymentes feljárót. A játszótéri eszközöket kisebb gyermek nem tudja használni.

**Fülöp János polgármester:** Két helyen is csináltunk meg járdaszakaszt. A játszótéri eszközöket 2-3 éves kortól lehet használni.

**Vezsenyi Tiborné ŐNNÖ elnök-helyettes:** Jó lenne, ha a kisebbeknek is lenne játszási lehetőség. Illetve a katolikus temető nagyon mostoha, többször kellene füvet nyírni, le kellene söpörni a sírokat fűnyírás után. A másik kérdésem a bölcsőde állami vagy magán kézben lesz-e?

**Fülöp János polgármester:** Jelenleg mindkét családinapköziben 15 ezer Ft-ot kell fizetni. Ha megoldható lesz a bölcsőde az állami normatívából, akkor nem kell ennyit fizetni. Még nem tudjuk, milyen feltételek lesznek. Mivel kötelező az átalakulás, feltételezzük, kezdetben nem lesznek olyan előírások, hogy szakképzettség kelljen hozzá, darálni kelljen az ételt, tálaló eszközök, edények kelljenek. Egy év működés után le tudjuk vonni a tapasztalatokat.

**Vezsenyi Tiborné ŐNNÖ elnök-helyettes:** Lesz létszámbővítés?

**Fülöp János polgármester:** A családi bölcsődében nem, de 2,5 éves kortól már járhat óvodába a gyermek.

**Vezsenyi Tiborné ŐNNÖ elnök-helyettes:** Az éttermi székek cseréje tervben van- e?

**Fülöp János polgármester:** Pályáztunk rá, de sajnos nem nyertünk. Tolna megyéből csak Decs és Kurd nyert. Sajnos teljes székcsere nem lesz. Ami elromlott és még használható, azt megjavítjuk.

**Vezsenyi Tiborné ŐNNÖ elnök-helyettes:** Én is összefogásra buzdítok mindenkit. November 11-én Márton Napi lámpás felvonulásra hívok mindenkit. 17:00 órakor térzene lesz a központban, ezután kezdődik a felvonulás, majd a résztvevőket kuglóffal és teával vendégeljük meg.

**Fülöp János polgármester:** Fogunk csinálni járdákat, de mindet sajnos nem tudjuk megcsinálni. A kérdés milyen pályázatot tudunk megnyerni. Az önkormányzat finanszírozása feladatalapú. A pénzt csak a közös hivatalra és az óvodára költhetjük el. Béreket és számlákat ki kell fizetni Szeptemberben 30-40 millió Ft folyik be a hivatalba. Kellene még sok mindent csinálnunk, de rangsorolnunk kell. Sajnos az főzőkonyhára kaptunk büntetést, és azt is ki kellett fizetnünk. A hiányosságokat meg kell szüntetnünk.

**Csapai János:** Ha van összefogás, maszek alapon meg lehet csinálni a járdákat. Évente egy utcát is meg lehetne csinálni, ha lennének hozzá olyan emberek, akik elvállalják a munkát és az önkormányzat adná hozzá sódert, cementet.

**Fülöp János polgármester:** Akinek szüksége van rá, adunk sódert, cementet. Aki jött és kért, annak eddig is adtunk.

**Dávid Kálmánné:** Az Ifjúság és a Rákóczi utca sarka katasztrofális. Nem lehet a járdán eljárni. Nem lehetne valami megoldás.

**Fülöp János polgármester:** Novembertől megpróbáljuk lemetszeni, felnyesni az ágakat.

**Schmidt Józsefné:** A Rákóczi utca is ilyen.

**Fülöp János polgármester:** Ez közterület.Engedélyt adunk a kivágásra is, de azt pótolni kell.

**Temesvári Tamás Őcsényi Horgászegyesület elnöke:** Köszöntöm a falu népét. A horgászegyesület tagjai jól érzik magukat a reptéren. Megkaptuk a tavat és próbálunk a gazdái lenni. A Gemenc Zrt.-től kaptunk faanyagot, amiből padokat csináltunk asztallal együtt. A civil szervezetekkel kapcsolatban annyit, hogy a tó avatására csak egy civil szervezet jött el. Mi a tagdíjból befolyt összeget forgatjuk vissza. A reptér apró léptekkel fejlődik. A miniszter úr küldött levelet, hogy országosan mérjék fel a horgász turizmust. 25-30 ember tudna ezen a tavon horgászni. Adott a hely, van szállás és infrastruktúra. Ezt kellene meglovagolni. A régi játékokra én is pályázok, érdemes lenne a reptérre is játékokat telepíteni.

**Fülöp János polgármester:** Pályázunk szabadidőpark létesítésére, melynek egyik helyszíne a repülőtér lenne. A tavat szépen rendben tartják a horgászok. Aki akar, az tud itt halat fogni.

Sok szeretettel várunk mindenkit a Bogár István Hagyományőrző Egyesület jubileumi műsorára. Jöjjenek el, népszerűsítsük együtt a Sárközt, hogy Hungarikum lehessünk.

Október 23-án Nemzeti ünnepünkön megemlékezést és koszorúzást tartunk.

November 11-én Márton napi lámpás felvonulás lesz.

Vannak itt rendezvények, amelyek nem csak a nyugdíjasokat érintik. Azért van a közmeghallgatás, hogy mondják el önök a problémáikat, amit mi nem tudunk, és nem érzékelünk.

**Schmidt Józsefné:** Jártunk más településeken is és azokhoz képest Őcsény Fő utcája rendetlennek tűnik.

**Balogh József:** Vannak közmunkások, tegyék rendbe.

**Fülöp János polgármester:** Egyszer egy évben levágjuk, de mindig nem tudjuk, máshol is kell kaszálnunk és sokba is kerül.

**Balogh József:** Rendszeresen kell vágni ésbe kell nyújtani a szálát az ott lakónak.

**Hamar Vilmosné:** A Fő utca közepén, a tornaterem után rossz a járda.

**Fülöp János polgármester:** Megcsináljuk azt a járdaszakaszt is. Illetve holnap vitetek földet mindkét temetőbe.

**Balogh József:** A Katona Zoli apjáról nem kellene megemlékezni?

**Fülöp János polgármester:** Megkeresték evvel kapcsolatban a családot és nem kívánnak élni vele. Levélben megkeresett Baán Norbert hogy a Forradalom kitörésekor Dömötör Erzsike általános iskolás tanuló elszavalta a szózatot és adjunk neki díszpolgári címet. A testület nem támogatta a javaslatát.

**Fülöp János polgármester:** Köszönöm szépen, hogy elfogadták a meghívásunkat. Mivel több kérdés, észrevétel nem hangzott el 19:50 órakor a Közmeghallgatást bezárom.

kmf.

 Fülöp János dr. Herczig Hajnalka

 polgármester jegyző

 Kalányos János Szabó György

 ŐCNÖ elnök ŐNNÖ képviselő

 Hamar Vilmos Vezsenyi Tiborné

 ŐNNÖ elnök ŐNNÖ képviselő

Jegyzőkönyv hitelesítő:

Scultéty Erzsébet

képviselő